
1
Luaŋ ti ci li̱w
dëë yio̱m riääkä thiäŋ
kɛ ŋuäny mi jiääk.
Inɔ bä, woc dɔ̱ɔ̱r mi tɔt
ŋäc ŋɔaani kɛnɛ luth.
2
Lät ram mi pɛl pɛl ni cuŋ,
ku ram mi dɔ̱a̱r lɛ la̱t
ni dueer.
3
Mi jäl dɔ̱a̱r dup /cɛ la cärɛ,
la pekdɛ a ram mi
cɛ la̱t dɔ̱ɔ̱rɛ.
4
Kä mi ci rueec gaak kɛ ji̱,
/cu gua̱a̱thdu päl,
kɛ ɣöö mi ci rɔ pa̱l piny,
la gak mi di̱i̱t a kɔ̱c.
5
Tëë kɛ mi jiääk mi cä nɛn rɛy ɣɔaa a, ɛ duer mi ca la̱t ɛ rueec. 
6
Ca nɛy tin dɔa̱a̱r la̱th gua̱thni tin di̱t, kä ca nɛy tin ria̱ŋ ria̱a̱ŋ la̱th gua̱thni tin kuiy. 
7
Kä cua̱ kuaany lɛ nɛn ko̱t kɛ jio̱kni jiöŋkööri, ku ruëëc lɛ ja̱l kɛ ciökiɛn ce̱tkɛ kuaany.
8
Kä ram mi wä pul wä tɛt,
bi pɛn ni jɛn thi̱n.
Kä ram ɔ bi kal to̱l ɔ,
bi thɔ̱l ɛ kac.
9
Kä ram mi tiath pääm,
ba jɛ moc buɔ̱t ɛ kɛn.
Kä ram mi bäk jiɛn,
ba jɛ moc buɔ̱t.
10
Kä mi /ci ji̱o̱pdu moth,
a /keni jɛ pat,
go̱o̱rɛ ɣöö bi rɔ
ŋɔac thi̱n ɛlɔ̱ŋ,
duuŋdɛ ɣöö ku pɛl ji̱
la luäk thi̱n.
11
Gaaŋi rɔ a /ken thɔ̱l ji̱ ni kac,
/Ci rɔ dee lɛ gaŋ mi
cɛ ji̱ kac.
12
Ruac nɛɛni ti pɛl
no̱ŋkɛ kɛ nhök,
ku ruac nɛɛni ti dɔ̱a̱r kɛ lɛ näk.
13
Kɛ ɣöö tuk ruacdɛ ɛ dɔ̱ɔ̱r,
kä guutdɛ ɛ yɔ̱ɔ̱ŋ mi jiääk.
14
Kä ram mi dɔ̱a̱r
ŋuan ruaacnikɛ,
kä thilɛ ram mi ŋäc
mɔ bi tuɔɔk ɔ,
kä ɛŋa dee jɛ la̱r mɔ
bi tuɔɔk kɛ kɔrɛ mɔ?
15
Kä ram mi dɔ̱a̱r cuucɛ rɔ kɛ la̱t,
kä kui̱cɛ duɔ̱ɔ̱p in
dee wä kɛ jɛ wi̱c.
16
Riɛk akɛ ji̱ lö mun,
mi kuäärɛ ŋuɛ̈t,
kä ŋar ruëëckɛ amäni runwaŋ.
17
Puɔ̱th akɛ ji̱n mun mi kuäärɛ
ram mi ŋäc ŋɔak,
kä ŋar ruëëckɛ
kɛ gua̱a̱th ŋarä,
kä bumkɛ a /cikɛ math
ni kɔaaŋ.
18
Kä ram mi puɔ̱ny duaal
la lo̱ny duelɛ,
kä mi /cɛ jɛ lät pɛnɛ rɛc.
19
Ŋar naath kɛ ɣöö ba to̱k dɔl,
kä mathkɛ kɔaŋ kɛ ɣöö
bi lo̱c nath tɛɛth,
kä yio̱w kɛ kɛn no̱o̱ŋ ti diaalɔ.
20
/Cu kuäär lat jɔ̱ɔ̱r a cäŋɛ ŋɛ̈r,
kä cu ram mi riäŋ lat jɔ̱ɔ̱r
rɛy dueelu,
amäni mi dee diit jiɔam jɔwdu naŋ,
a bi diit gɔ̱ɔ̱k min ci lat
wä lar.
